pythainlp/thaigov-v2-corpus-22032023 huggingface dataset:
วันพฤหัสบดีที่ 3 มีนาคม 2565
รองนายกรัฐมนตรี “อนุทิน” เดินหน้านโยบายให้ความรู้กัญชาในทุกมิติ ทั้งด้านกฎหมาย การปลูก การแพทย์และทำธุรกิจแก่ประชาชนทั่วประเทศ เริ่มครั้งแรก 4 - 6 มี.ค. นี้ ที่จังหวัดสุรินทร์
รองนายกรัฐมนตรี “อนุทิน” เดินหน้านโยบายให้ความรู้กัญชาในทุกมิติ ทั้งด้านกฎหมาย การปลูก การแพทย์และทำธุรกิจแก่ประชาชนทั่วประเทศ เริ่มครั้งแรก 4 - 6 มี.ค. นี้ ที่จังหวัดสุรินทร์
วันที่ 2 มี.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลมีนโยบายส่งเสริมกัญชาทางการแพทย์ โดยมีการดำเนินการปลดพืชกัญชา กัญชงออกจากบัญชียาเสพติดให้โทษประเภท 5 ตามประกาศกระทรวงสาธารณสุข เรื่อง ระบุชื่อยาเสพติดให้โทษในประเภท 5 พ.ศ. 2565 ซึ่งจะมีผลบังคับ 120 วันภายหลังการประกาศในราชกิจจานุเบกษา เมื่อวันที่ 9 ก.พ. 2565 ที่ผ่านมา และขณะนี้อยู่ระหว่างขั้นตอนการเสนอร่าง พ.ร.บ.กัญชา กัญชง พ.ศ.....เข้าสู่ที่ประชุมสภาผู้แทนราษฎร เพื่อเป็นกฎหมายกำหนดแนวทางปฏิบัติภายหลังกัญชา กัญชง ไม่อยู่ในบัญชียาเสพติดให้โทษแล้วนั้น
นายอนุทิน ชาญวีรกูล รองนายกรัฐมนตรีและรมว.สาธารณสุข ได้ให้นโยบายและมอบหมายหน่วยงานในกระทรวงสาธารณสุข ให้ประสานหน่วยงานเกี่ยวข้องในการเร่งให้ความรู้เกี่ยวกับกัญชา กัญชง แก่ประชาชนทั่วประเทศให้ครบทุกมิติไม่ว่าจะเป็นด้านกฎหมาย โดยเฉพาะเรื่องของโทษในกรณีที่มีการนำกัญชา กัญชงไปใช้ในทางที่ฝ่าฝืนกฎหมาย เรื่องใดทำได้ ทำไม่ได้ภายใต้ที่ประกาศไปแล้วรวมถึงที่ยังอยู่ระหว่างการพิจารณาตามขั้นตอน ให้ความรู้เกี่ยวกับการปลูก การใช้ประโยชน์ทางการแพทย์ เพื่อสุขภาพ รวมถึงโอกาสและการประกอบธุรกิจที่เกี่ยวข้องกับกัญชาและกัญชง
ทั้งนี้ เพื่อให้เมื่อกฎหมายทุกฉบับมีผลบังคับใช้แล้ว จะสามารถขับเคลื่อนกัญชา กัญชง ให้เป็นพืชเศรษฐกิจใหม่ สร้างมูลค่าเพิ่มทางเศรษฐกิจ เป็นทางเลือกในการสร้างรายได้ให้กับประชาชนได้อย่างรวดเร็ว
น.ส.ไตรศุลี กล่าวว่า จากนโยบายของรองนายกรัฐมนตรี กระทรวงสาธารณสุขมีแผนเดินสายให้ความรู้เกี่ยวกับกัญชา กัญชง ทุกมิติแก่ประชาชนทั่วประเทศใน 12 เขตสุขภาพในแต่ละภูมิภาค โดยจะเริ่มครั้งแรกในงานประชุมวิชาการกัญชาทางการแพทย์เขตสุขภาพ ที่ 9 ระหว่างวันที่ 4 – 6 มี.ค. 2565 ณ มหาวิทยาลัยเทคโนโลยีราชมงคลอีสาน วิทยาเขตสุรินทร์ อ.เมืองสุรินทร์ จ.สุรินทร์ ก่อนจะทยอยจัดงานประชุมเชิงวิชาการเพื่อให้ความรู้ครบทั้ง 12 เขตสุขภาพ
สำหรับงานประชุมวิชาการฯ ที่จังหวัดสุรินทร์ นอกจากกิจกรรมให้ความรู้ในเวทีหลักที่เป็นการเสวนาแลกเปลี่ยนความรู้ จากบุคลากรทางการแพทย์และประชาชนแล้วจะมีการแบ่งห้องประชุมให้ความรู้ให้ผู้สนใจเลือกเข้ารับฟังได้ โดยจะแยกเป็นห้องวิชาการกัญชาทางการแพทย์แผนปัจจุบัน, ห้องวิชาการทางการแพทย์แผนไทย และห้องวิชาการทางการแพทย์ภาคประชาชน ซึ่งจะมีการให้ความรู้ทั้งด้านกฎหมายที่เกี่ยวข้อง กัญชาทางการแพทย์ การใช้ประโยชน์เพื่อสุขภาพ การใช้กัญชากัญชงอย่างปลอดภัย การปลูกและความรู้เกี่ยวกับสายพันธุ์ต่างๆ ตลอดจนการใช้ประโยชน์ในทางเศรษฐกิจ ที่วิทยากรจะให้ความรู้เกี่ยวกับการปั้นธุรกิจกัญชาทั้งระดับประเทศและสากล การพัฒนาการท่องเที่ยวกัญชาชุมชน
นอกจากนี้ ภายในงานยังมีบริการคลินิกกัญชาทางการแพทย์แผนปัจจุบัน และแพทย์แผนไทย โดยประชาชนในพื้นที่เขตสุขภาพที่9 ที่สนใจสามารถเข้าร่วมงานประชุมวิชาการได้ระหว่างวันที่ 4-6 มี.ค. 2565 ณ อาคารเรียนรวม 100 ปี คณะเทคโนโลยีการจัดการ มหาวิทยาลัยเทคโนโลยีราชมงคลอีสาน วิทยาเขตสุรินทร์ อ.เมืองสุรินทร์ จ.สุรินทร์ ส่วนในพื้นที่เขตสุขภาพอื่นๆ กระทรวงสาธารณสุขจะมีการประชาสัมพันธ์กำหนดการต่างๆ ให้ทราบต่อไป
....................
วันศุกร์ที่ 29 ตุลาคม 2564
กทพ. ยกเลิกการจำกัดเวลาให้บริการ สำหรับรถยนต์ทั่วไปบนทางพิเศษเฉพาะในเขตกรุงเทพมหานคร ตั้งแต่วันที่ 31 ตุลาคม 2564 เป็นต้นไป
...
การทางพิเศษแห่งประเทศไทย (กทพ.) กระทรวงคมนาคม จะยกเลิกการจำกัดเวลาการให้บริการสำหรับรถยนต์ทั่วไปบนทางพิเศษในเขตกรุงเทพมหานคร ตั้งแต่วันที่ 31 ตุลาคม 2564 หลังเวลา 00.01 น. เป็นต้นไป สำหรับทางพิเศษที่อยู่นอกเขตกรุงเทพมหานคร ยังคงจำกัดเวลาการให้บริการระหว่างเวลา 23.00 น. - 03.00 น. ตามเดิม โดยทางพิเศษที่อยู่นอกเขตกรุงเทพมหานคร ได้แก่
1. ทางพิเศษอุดรรัถยา - ด่านฯ บางปะอิน (ทั้งขาเข้าและขาออก) ด่านฯ เชียงราก (ทั้งขาเข้าและขาออก) ด่านฯ บางพูน (ทั้งขาเข้าและขาออก) ด่านฯ ศรีสมาน (ทั้งขาเข้าและขาออก) ด่านฯ เมืองทอง (ทั้งขาเข้าและขาออก)
2. ทางพิเศษศรีรัช เฉพาะด่านฯ งามวงศ์วาน 1 และ 2
3. ทางพิเศษบูรพาวิถี - ด่านฯ บางนา กม.6 (ทั้งขาเข้าและขาออก) ด่านฯ บางแก้ว ด่านฯ บางนา กม. 9-1 9-2 และ 9-3 ด่านฯ บางพลี 1 และ 2 ด่านฯ สุวรรณภูมิ 1 และ 2 ด่านฯ วงแหวนรอบนอก (บางแก้ว) ด่านฯ เมืองใหม่บางพลี ด่านฯ บางเสาธง ด่านฯ บางบ่อ ด่านฯ บางพลีน้อย ด่านฯ บางสมัคร ด่านฯ บางวัว ด่านฯ บางปะกง 1 และ 2
4. ทางพิเศษกาญจนาภิเษก เฉพาะด่านฯ บางแก้ว 1 2 และ 3 ด่านฯ เทพารักษ์ 1 - 5ด่านฯ บางเมือง 1 - 4 ด่านฯ ปากน้ำ 1 - 3 ด่านฯ ปู่เจ้าสมิงพราย ด่านฯ บางครุ 1 - 3
กทพ. ต้องขออภัยในความไม่สะดวกในครั้งนี้ สอบถามรายละเอียดเพิ่มเติม โทร 1543 ศูนย์บริการข้อมูลผู้ใช้ทางพิเศษ (EXAT Call Center) ตลอด 24 ชั่วโมง
วันศุกร์ที่ 10 มิถุนายน 2565
‘มนัญญา’ นำกรมวิชาการเกษตรแจกกัญชา 2 ต้นต่อครัวเรือน เป้าหมาย 1 ล้านต้น
‘มนัญญา’ นำกรมวิชาการเกษตรแจกกัญชา 2 ต้นต่อครัวเรือน เป้าหมาย 1 ล้านต้น เปิดลงทะเบียน 16 มิ.ย. ที่ศวพ.ทั่วประเทศและ ออนไลน์ พร้อมตั้งศูนย์ 3 ก. คู่คิดประชาชน
นางสาวมนัญญา ไทยเศรษฐ์รัฐมนตรีช่วยว่าการกระทรวงเกษตรและสหกรณ์ เปิดเผยในโอกาส ร่วมพิธีเปิดงาน “มหกรรม 360 องศา ปลดล็อคกัญชา ประชาชนได้อะไร” โดยมี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธาน และพิธีมอบต้นกล้ากัญชา 1,000 ต้น ให้กับตัวแทนชุมชน ณ สนามช้างอินเตอร์เนชั่นแนล เซอร์กิต อำเภอเมือง จังหวัดบุรีรัมย์ ว่า กระทรวงเกษตรฯ โดยกรมวิชาการเกษตรจะแจกต้นกัญชาให้ประชาชนที่สนใจครัวเรือนละ 2ต้น ตามเป้าหมาย1ล้านต้นของรัฐบาลหรือประมาณ 500,000 ครัวเรือน ภายหลังการปลดล็อกวันที่9มิ.ย.2565ให้กัญชา กัญชง และกระท่อม ไม่เป็นพืชในบัญชียาเสพติดอีกต่อไป ทั้งนี้สามารถลงทะเบียนแจ้งความจำนงได้ตั้งแต่วันที่16มิ.ย.65เป็นต้นไป ที่ศูนย์วิจัยและพัฒนาการเกษตร (ศวพ.) ของกรมวิชาการเกษตรทั่วประเทศซึ่งมีอยู่53จังหวัด กรณีจังหวัดใดไม่มี ศวพ.ให้ลงทะเบียนได้ที่สำนักงานสหกรณ์จังหวัดนั้นๆ หรือผ่านระบบออนไลน์
"กระทรวงเกษตรฯ เตรียมแจกต้นกัญชาให้ครัวเรือนละ 2ต้น ทั้งหมดเป็นสายพันธุ์ไทย ซึ่งพันธุ์ที่แจกหลักๆ คือ พันธุ์อิสระ01พัฒนาพันธุ์โดยกรมการแพทย์ กรมวิชาการเกษตรและมูลนิธิวนเกษตรอินทรีย์ ซึ่งเป็นพันธุ์รับรองเมื่อ29ม.ค.64 นอกจากนั้นจะมีกระทรวงสาธารณสุขสนับสนุนเมล็ดพันธุ์ในโครงการนี้ด้วยต้องบอกว่าสายพันธุ์ของไทยไม่เป็นรองใคร มีสายพันธุ์ไทยต่างๆ ที่เหมาะสมกับภูมิประเทศ เช่น สายพันธ์หางกระรอก ตะนาวศรี หางเสือ ภูพาน ที่พี่น้องประชาชนหาเมล็ดมาปลูกได้ หากจับจองใน 1 ล้านต้นไม่ทัน อีกทั้งขณะนี้มีผู้มาขอขึ้นทะเบียนพันธุ์กัญชาอย่างต่อเนื่อง ฉนั้นอนาคตจะเห็นสายพันธุ์ไทยดีๆ อีกมาก อย่างไรก็ตามฝากเตือนประชาชนว่า เนื่องจากขณะนี้มีเมล็ดพันธุ์ผิดกฎหมายลักลอบจำหน่ายกันแพร่หลาย เพราะฉนั้นขอประชาชนตรวจสอบก่อนซื้อโดยให้พิจารณาจากใบอนุญาตของกรมวิชาการเกษตร ซึ่งจะต้องติดแสดงไว้ให้ประชาชนเห็นชัดเจน ผู้ค้ารายใดไม่แสดงให้เห็น ต้องคิดไว้ก่อนว่าอาจเป็นการนำเข้าไม่ถูกต้องหรือเป็นพันธุ์ที่ยังไม่ได้รับรองจากรมวิชาการเกษตรซื้อไปอาจไม่งอกหรือเปอร์เซ็นต์การงอกต่ำไม่คุ้มกับเงินที่เสียไป”นางสาวมนัญญา กล่าว
นายระพีภัทร์ จันทรศรีวงศ์ อธิบดีกรมวิชาการเกษตร กล่าวว่า กรมวิชาการเกษตรวางแผนแจก1ล้านต้นระหว่างเดือน มิ.ย.- ธ.ค.65โดยจะจัดแจกได้เดือนละ1 - 2แสนต้น ผู้ลงทะเบียนจะได้รับต้นกัญชาหลังลงทะเบียนประมาณ 30วัน สาเหตุมาจากเพิ่งมีการปลดจากบัญชียาเสพติด กรมวิชาการเกษตรต้องเริ่มเพาะซึ่งต้องใช้เวลาประมาณ21 - 30วันต่อรอบการผลิตดังนั้นแต่ละพื้นที่จะรับต้นกัญชาได้ในเวลาที่ต่างกันจนครบ 1 ล้านต้น สำหรับกรุงเทพฯและปริมณฑลสามารถลงทะเบียนที่ศูนย์บริการเบ็ดเสร็จ ตั้งแต่16มิ.ย.หรือผ่านระบบออนไลน์ซึ่งกรมฯ จะออกแบบให้ใช้ง่ายที่สุด
"กรมได้ตั้งศูนย์บริการเบ็ดเสร็จพืชกัญชา กัญชง กระท่อม ที่ตึกกสิกรรม กรมวิชาการเกษตร มหาวิทยาลัยเกษตรศาสตร์ และสายด่วน (hotline)1174.เป็นศูนย์รวมความรู้หรือตอบข้อสงสัยเป็นคู่คิดให้กับพี่น้องประชาชนในทุกด้านของพืชทั้ง3 ชนิด เพราะเรามองว่าอนาคตจะมีการพัฒนาระบบการปลูก การค้าไปอีกหลากหลายด้าน ประชาชนจะไม่ต้องไปเสียเวลาให้มาถามที่นี่จุดเดียวจบครบทุกเรื่องและอนาคตจะมีการปรับปรุงระบบให้ดียิ่งขึ้นเรื่อยๆ เพื่อตอบโจทย์ความต้องการของประชาชนทุกมิติ" นายระพีภัทร์กล่าว
วันจันทร์ที่ 2 สิงหาคม 2564
เคาะ! เพิ่มพื้นที่สีแดงเข้ม เป็น 29 จังหวัด
....
วันนี้ (1 ส.ค.) ที่ประชุม ศบค. มีมติขยายพื้นที่ควบคุมสูงสุดและเข้มงวด จากเดิม 13 จังหวัด เป็น 29 จังหวัด ประกอบด้วย กรุงเทพมหานคร กาญจนบุรี ชลบุรี ฉะเชิงเทรา ตาก นครปฐม นครนายก นครราชสีมา นราธิวาส นนทบุรี ปทุมธานี ประจวบคีรีขันธ์ ปราจีนบุรี ปัตตานี พระนครศรีอยุธยา เพชรบุรี เพชรบูรณ์ ยะลา ระยอง ราชบุรี ลพบุรี สงขลา สิงห์บุรี สมุทรปราการ สมุทรสงคราม สมุทรสาคร สระบุรี สุพรรณบุรี และอ่างทอง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 8 กันยายน 2564
ครม. อนุมัติจัดหาวัคซีนซิโนแวค 12 ล้านโดส เร่งสร้างภูมิคุ้มกันแก่ประชาชน
....
ครม. อนุมัติโครงการจัดหาวัคซีนป้องกันโรคโควิด-19 เพิ่มเติม จำนวน 12 ล้านโดส โดยเป็นวัคซีนซิโนแวค ซึ่งผลิตแล้วไม่ต้องจัดซื้อล่วงหน้า ส่งมอบได้ในช่วงเดือน ก.ย. - ต.ค. นี้ เพื่อเร่งสร้างภูมิคุ้มกันแก่ประชาชน 4 กลุ่มเป้าหมาย คือ
.
1. ประชาชนที่มีโรคประจำตัว ได้แก่ โรคทางเดินหายใจเรื้อรังรุนแรง (ปอดอุดกั้น หอบหืด) โรคหัวใจและหลอดเลือด โรคไตเรื้อรังระยะที่ 5 (ไตวายเรื้อรัง) โรคหลอดเลือดสมอง โรคมะเร็งที่อยู่ระหว่างรักษาด้วยเคมีบำบัด รังสีบำบัดและภูมิคุ้มกันบำบัด โรคเบาหวาน และโรคอ้วน
2. ประชาชนอายุ 60 ปีขึ้นไป
3. เจ้าหน้าที่ควบคุมโควิด-19 ที่มีโอกาสสัมผัสผู้ป่วย เช่น ด่านควบคุมโรค สถานกักกัน เจ้าหน้าที่เก็บขยะติดเชื้อ เป็นต้น
4. ประชาชนทั่วไปที่อาศัยอยู่ในประเทศไทย
.
รองรับการฉีดสูตรผสมระหว่างวัคซีนซิโนแวคและ แอสตราเซนเนกา ซึ่งสามารถร่นระยะเวลาการฉีดลง ทำให้เกิดภูมิคุ้มกันสูงตามผลการวิจัย ลดอัตราการป่วยและการเสียชีวิต
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 4 มกราคม 2565
“ตามข้อห่วงใยท่านนายก” นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เผย ปีใหม่ปลอดภัย อุบัติเหตุทางน้ำเป็นศูนย์
ในช่วงวันหยุดเทศกาลขึ้นปีใหม่ตามข้อห่วงใยของท่านนายกรัฐมนตรี ตั้งแต่วันที่ 29 ธ.ค. 64 - 3 ม.ค. 65
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เปิดเผยว่า ตนได้ติดตามการปฏิบัติงานของกรมเจ้าท่าภายใต้มาตรการการดูแลความปลอดภัยในการเดินทางทางน้ำของประชาชนและระบบขนส่งสาธารณะในช่วงวันหยุดเทศกาลขึ้นปีใหม่ตามข้อห่วงใยของท่านนายกรัฐมนตรี ตั้งแต่วันที่ 29 ธ.ค. 64 - 3 ม.ค. 65 รวม 6 วัน สรุปภาพรวมได้ ดังนี้
ในพื้นที่ส่วนกลาง แม่น้ำเจ้าพระยา เรือด่วนเจ้าพระยาให้บริการทั้งหมด 272 เที่ยว ผู้โดยสารรวม 23,987 คน เรือโดยสารข้ามฟาก ให้บริการ 4,050 เที่ยว ผู้โดยสาร 79,640 คน เรือไฟฟ้าเจ้าพระยา ให้บริการ 96 เที่ยว ผู้โดยสาร 3,432 คน เรือภัตตาคารให้บริการ 49 เที่ยว ผู้โดยสาร 10,161 คน ส่วนคลองแสนแสบงดให้บริการ 31 ธ.ค.64 - 3 ม.ค.65 และในส่วนภูมิภาค เรือโดยสารให้บริการรวม 15,964 เที่ยว ผู้โดยสาร 723,887 คน ซึ่งจาก 6 วันที่ผ่านมา ไม่พบอุบัติเหตุทางน้ำ ไม่มีผู้ได้รับบาดเจ็บ สูญหาย หรือผู้เสียชีวิต
ทั้งนี้ กรมเจ้าท่า ทั้งส่วนกลางและส่วนภูมิภาค ได้ออกตรวจตรา อำนวยความสะดวกและความปลอดภัยในช่วงวันหยุดเทศกาลขึ้นปีใหม่ 2565 เป็นไปตามแผนด้วยความร่วมมือจากทุกภาคส่วน และขอขอบคุณทุกหน่วยงานที่เกี่ยวข้องโดยเฉพาะพี่น้องประชาชนที่ให้ความร่วมมือและปฏิบัติตามคำแนะของเจ้าหน้าที่เป็นไปด้วยความเรียบร้อย
วันอังคารที่ 14 มิถุนายน 2565
บริษัท ขนส่ง จำกัด พร้อมกลับมาเปิดให้บริการเดินรถเส้นทางระหว่างประเทศไทย - สปป.ลาว รวม 9 เส้นทาง เริ่มวันที่ 15 มิถุนายนนี้
สามารถสอบถามข้อมูลการเดินทางเพิ่มเติมได้ที่ Call Center โทร. 1490 เรียก บขส. ตลอด 24 ชั่วโมง
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด กระทรวงคมนาคม เปิดเผยว่า จากการหารือกับผู้ประกอบการรถโดยสารของ สปป.ลาว ในการเปิดให้บริการเดินรถเส้นทางระหว่างประเทศไทย - สปป.ลาว ในวันที่ 15 มิถุนายนนี้ โดยทั้งสองฝ่ายได้ตกลงร่วมกันที่จะเปิดเดินรถระหว่างประเทศ รวม 9 เส้นทาง จากทั้งหมด 13 เส้นทาง ซึ่งเป็นการเปิดเดินรถร่วมกันทั้งสองฝ่าย ประกอบด้วย เส้นทางกรุงเทพฯ - ปากเซ อุบลราชธานี - ปากเซ นครพนม - ท่าแขก มุกดาหาร - สะหวันนะเขต สะพานไทย (เชียงของ) - สะพานลาว (บ่อแก้ว) รถ Shuttle Bus และเปิดเดินรถเฉพาะรถไทย ประกอบด้วย เส้นทางกรุงเทพฯ - นครหลวงเวียงจันทน์ เลย - หลวงพระบาง หนองคาย - นครหลวงเวียงจันทน์ และอุดรธานี - นครหลวงเวียงจันทน์ ส่วนเส้นทางที่ยังไม่พร้อม เปิดให้บริการ 4 เส้นทาง ประกอบด้วย เส้นทางขอนแก่น - นครหลวงเวียงจันทน์ อุดรธานี - หนองคาย - วังเวียง เชียงใหม่ - หลวงพระบาง และน่าน - หลวงพระบาง เนื่องจากเป็นช่วงฤดูฝน ผู้โดยสารน้อย รวมทั้งทาง สปป. ลาว มีปัญหาค่าเงินที่อ่อนตัวและราคาน้ำมันแพง ทำให้บริษัทคู่สัญญายังไม่พร้อมเดินรถ นอกจากนี้ในส่วนของเส้นทางอุดรธานี - วังเวียง จะมีการสำรวจเส้นทางใหม่ ซึ่งจะช่วยลดระยะเวลาในการเดินรถ จากเดิมใช้เวลา 7 ชั่วโมง เหลือเพียง 4 ชั่วโมง ทั้งนี้ การเปิดให้บริการเดินรถเส้นทางระหว่างประเทศ อาจมีเปลี่ยนแปลงได้ ผู้โดยสารสามารถสอบถามข้อมูลการเดินทางเพิ่มเติมได้ที่ Call Center โทร. 1490 เรียก บขส. ตลอด 24 ชั่วโมง หรือจองตั๋ว บขส. ณ ช่องจำหน่ายตั๋วของ บขส. ทั่วประเทศ หรือผ่านทางออนไลน์ Application : E-ticket, Website บขส.
กรรมการผู้จัดการใหญ่ บขส. กล่าวเพิ่มเติมว่า บขส. ได้ประสานงานกับด่านตรวจคนเข้าเมืองในเรื่องมาตรการควบคุมการเดินทางผ่านแดน โดยผู้ที่เดินทางกับรถโดยสารระหว่างประเทศจะต้องได้รับวัคซีนป้องกันโรคติดเชื้อไวรัส COVID-19 อย่างน้อย 2 เข็ม ผู้เดินทางที่ใช้หนังสือเดินทาง (Passport) ต้องลงทะเบียน Thailand Pass มีเอกสารรับรองการฉีดวัคซีนป้องกันโรคติดเชื้อไวรัส COVID-19 ส่วนผู้โดยสารไทยที่ใช้บัตร ผ่านแดนชั่วคราว (Border Pass) ไม่ต้องลงทะเบียน Thailand Pass แต่ต้องมีเอกสารรับรองการฉีดวัคซีนป้องกันโรคติดเชื้อไวรัส COVID-19 และชาวต่างประเทศทุกคน (ยกเว้นคนไทย) ที่เดินทางเข้าประเทศ สปป.ลาว จะต้องซื้อประกันสุขภาพคุ้มครองด้วย
วันอังคารที่ 30 พฤศจิกายน 2564
กรมสรรพากรเปิดให้เชื่อม Open API ยกระดับธุรกรรมภาษีแบบไร้รอยต่อ
ครม. เห็นชอบหลักการสนับสนุนให้ผู้เสียภาษียื่นรายการ แบบ คำร้อง คำขอ หรือเอกสารอื่นใดตามประมวลรัษฎากรด้วยระบบอิเล็กทรอนิกส์ผ่านการเปิด Open Application Programming Interface (Open API) อำนวยความสะดวก ลดขั้นตอน และลดต้นทุนของผู้มีหน้าที่เสียภาษี
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า “คณะรัฐมนตรีเห็นชอบหลักการสนับสนุนให้ผู้เสียภาษียื่นรายการ แบบ คำร้อง คำขอ หรือเอกสารอื่นใดตามประมวลรัษฎากรด้วยระบบอิเล็กทรอนิกส์ผ่านการเปิด Open Application Programming Interface (Open API) อำนวยความสะดวก ลดขั้นตอน และลดต้นทุนของผู้มีหน้าที่เสียภาษี ยกระดับความยากง่ายในการประกอบธุรกิจ เพิ่มขีดความสามารถในการแข่งขัน และส่งเสริมการเป็นเศรษฐกิจดิจิทัลของประเทศ รวมทั้งสามารถนำข้อมูลไปใช้ในการวิเคราะห์เพื่อกำหนดนโยบายเศรษฐกิจสนับสนุนภาคธุรกิจได้อย่างมีประสิทธิภาพมากขึ้น”
นายเอกนิติ นิติทัณฑ์ประภาศ อธิบดีกรมสรรพากร กล่าวเพิ่มเติมว่า “กระทรวงการคลังโดยกรมสรรพากร ได้ให้ความสำคัญกับการปรับปรุงการให้บริการทางอิเล็กทรอนิกส์มาอย่างต่อเนื่อง เพื่อให้ผู้ประกอบการทำธุรกรรมทางภาษีได้สะดวก และรวดเร็วยิ่งขึ้น จึงได้ออกร่างกฎกระทรวง ฉบับที่ .. (พ.ศ....) ออกตามความในประมวลรัษฎากร ว่าด้วยการยื่นรายการ แบบ คำร้อง คำขอ หรือเอกสารอื่นใด ตามประมวลรัษฎากรด้วยระบบอิเล็กทรอนิกส์ ซึ่งสอดคล้องกับหลักเกณฑ์ตามกฎหมายว่าด้วยธุรกรรมทางอิเล็กทรอนิกส์ เป็นการสนับสนุนให้ผู้ประกอบการและผู้เสียภาษี ยื่นรายการ แบบ คำร้อง คำขอ รวมทั้งจัดทำเอกสารหลักฐานในการดำเนินการทางภาษีอากรให้กับกรมสรรพากรผ่านระบบอิเล็กทรอนิกส์อย่างครบวงจร หรือเลือกดำเนินการผ่านผู้ให้บริการซึ่งสามารถจัดเตรียมข้อมูลดังกล่าวด้วยกระบวนการทางอิเล็กทรอนิกส์ที่น่าเชื่อถือ และนำส่งข้อมูลอิเล็กทรอนิกส์ให้กรมสรรพากรผ่าน Open API หรือกระบวนการทางอิเล็กทรอนิกส์อื่นใด ตามเงื่อนไขที่อธิบดีประกาศกำหนด”
นายเอกนิติ นิติทัณฑ์ประภาศ อธิบดีกรมสรรพากร กล่าวสรุปว่า “การยกระดับการให้บริการทางอิเล็กทรอนิกส์อย่างครบวงจรในครั้งนี้ จะเป็นส่วนหนึ่งที่ช่วยสนับสนุนให้การประกอบธุรกิจมีความง่ายและสะดวกมากยิ่งขึ้น ช่วยลดต้นทุนในการเสียภาษีของผู้มีหน้าที่เสียภาษี รวมทั้งเพิ่มขีดความสามารถในการแข่งขันของภาคธุรกิจให้เข้มแข็งและยั่งยืนต่อไป”
สอบถามข้อมูลเพิ่มเติมได้ที่สำนักงานสรรพากรทุกแห่งทั่วประเทศหรือศูนย์สารนิเทศสรรพากร (RD Intelligence Center) โทร. ๑๑๖๑
กรมสรรพากร สำนักงานเลขานุการกรม
เลขที่ ๙๐ ซอยพหลโยธิน ๗ ถนนพหลโยธิน แขวงพญาไท เขตพญาไท กรุงเทพฯ ๑๐๔๐๐ โทร. ๐ ๒๒๗๒ ๙๕๒๙-๓๐ โทรสาร ๐ ๒๖๑๗ ๓๓๒๔
หรือศูนย์สารนิเทศสรรพากร ๑๑๖๑ (RD Intelligence Center)
วันเสาร์ที่ 27 พฤศจิกายน 2564
คำปราศรัยพลเอก ประยุทธ์ จันทร์โอชา นายกรัฐมนตรี เนื่องในโอกาส “วันแพทย์ ประจำปีพุทธศักราช 2564”
คำปราศรัยพลเอก ประยุทธ์ จันทร์โอชา นายกรัฐมนตรี เนื่องในโอกาส “วันแพทย์ ประจำปีพุทธศักราช 2564”
สวัสดีพี่น้องแพทย์บุคลากรทางการแพทย์และพี่น้องประชาชนที่รักทุกคน
เนื่องในโอกาสวันแพทย์วันที่27พฤศจิกายน2564ผมขอส่งความรักและความปรารถนาดีมายังพี่น้องแพทย์และบุคลากรทางการแพทย์ทั่วประเทศทุกคนและขอขอบคุณที่เป็นกำลังสำคัญในการดูแลสุขภาพคนไทยและพัฒนาระบบสาธารณสุขไทยให้เจริญก้าวหน้าตลอดมา
รัฐบาลมีความห่วงใยและให้ความสำคัญกับสุขภาพและสาธารณสุขของพี่น้องประชาชนเป็นอันดับแรกเสมอมาโดยมีนโยบายในการวางรากฐานระบบหลักประกันสุขภาพสนับสนุนการจัดการสุขภาพในระดับภูมิภาคและการกระจายบุคลากรและทรัพยากรสาธารณสุขให้เหมาะสมกับท้องถิ่นและครอบคลุมทั่วประเทศเพื่อให้ประชาชนทุกระดับเข้าถึงการรักษาและบริการทางการแพทย์ที่มีประสิทธิภาพได้อย่างเท่าเทียมกันนอกจากนี้รัฐบาลได้มุ่งมั่นส่งเสริมการพัฒนาขีดความสามารถในการวิจัยด้านวิทยาศาสตร์การแพทย์และสาธารณสุขให้บุคลากรมีความสามารถและมีเครื่องมือทางการแพทย์ที่ทันสมัยทัดเทียมนานาประเทศเพื่อสนับสนุนและสร้างโอกาสให้ประเทศไทยสามารถเป็นศูนย์กลางทางการแพทย์และสาธารณสุขในระดับภูมิภาคและระดับโลกในภายภาคหน้า
ปัจจุบันประเทศไทยมีระบบการแพทย์และสาธารณสุขที่เข้มแข็งมีแพทย์และบุคลากรทางการแพทย์ที่มีความสามารถเป็นเลิศและเป็นที่ยอมรับในวงการแพทย์ระดับสากลสร้างความไว้วางใจให้แก่ชาวต่างชาตินานาประเทศในการเดินทางเข้ารับบริการทางการแพทย์ในประเทศไทยสามารถสร้างรายได้ให้แก่ประเทศและเป็น
ส่วนสำคัญในการขับเคลื่อนเศรษฐกิจไทย
แพทย์และบุคลากรทางการแพทย์นับเป็นวิชาชีพที่มีหน้าที่สำคัญในการรักษาชีวิตให้ผู้ป่วยมีความปลอดภัยและหายจากการเจ็บไข้อีกทั้งยังมีบทบาทในการพัฒนาสังคมเศรษฐกิจและระบบสาธารณสุขไทยให้ก้าวหน้านับเป็นวิชาชีพที่มีเกียรติมีศักดิ์ศรีและมีคุณค่าเป็นที่น่ายกย่องและน่าภาคภูมิใจ
เป็นที่ทราบกันดีว่าสถานการณ์การแพร่ระบาดของโรคโควิด-19อย่างต่อเนื่องในช่วงระยะเวลา2ปีส่งผลให้แพทย์และบุคลากรทางการแพทย์ต้องปฏิบัติหน้าที่อย่างหนักเพื่อปกป้องดูแลและรักษาชีวิตของพี่น้องประชาชนทุกคนให้ปลอดภัยอีกทั้งยังต้องเผชิญกับความเสี่ยงในการติดเชื้อแพทย์และบุคลากรทางการแพทย์จึงเป็นเจ้าหน้าที่ด่านหน้าที่ปฏิบัติหน้าที่ด้วยความเสียสละอดทนและอุทิศตนต่อสังคมและส่วนรวมเป็นอย่างยิ่งในช่วงเวลาที่ผ่านมาจนทำให้สถานการณ์การแพร่ระบาดทุเลาลงในปัจจุบันประชาชนสามารถกลับมาประกอบอาชีพและดำเนินชีวิตอย่างปกติได้อีกครั้ง
ผมขอชื่นชมแพทย์และบุคลากรทางการแพทย์ทุกคนเป็นอย่างยิ่งที่ได้ทุ่มเทกำลังกายกำลังใจในการปกป้องพี่น้องประชาชนอย่างเต็มกำลังเสมอมาขอส่งกำลังใจและขอขอบคุณแทนพี่น้องประชาชนชาวไทยทุกคนอีกครั้ง
ในโอกาส“วันแพทย์”ปีนี้ผมขออาราธนาคุณพระศรีรัตนตรัยและสิ่งศักดิ์สิทธิ์ทั้งหลายในสากลอีกทั้งพระบารมีของพระบาทสมเด็จพระเจ้าอยู่หัวและสมเด็จพระนางเจ้าฯพระบรมราชินีได้โปรดดลบันดาลประทานพรให้พี่น้องแพทย์และบุคลากรทางการแพทย์พร้อมทั้งครอบครัวจงประสบแต่ความสุขความเจริญมีกำลังกายกำลังใจที่เข้มแข็งและสัมฤทธิผลในสิ่งอันพึงปรารถนาทุกประการเพื่อร่วมกันเป็นพลังสำคัญในการขับเคลื่อนสังคมและระบบสาธารณสุขไทยให้มีความเจริญก้าวหน้าอย่างมั่นคงสืบไป
ขอบคุณครับ
-------------------
วันพุธที่ 22 กันยายน 2564
กระทรวงยุติธรรม โดยกรมบังคับคดีนัดไกล่เกลี่ยกรณีครูเทศบาลค้ำประกันรถให้เพื่อน ถูกยึดบ้านขายทอดตลาดแล้ว 5 ตุลาคม นี้
กระทรวงยุติธรรม โดยกรมบังคับคดีนัดไกล่เกลี่ยกรณีครูเทศบาลค้ำประกันรถให้เพื่อน ถูกยึดบ้านขายทอดตลาดแล้ว 5 ตุลาคม นี้
ตามที่มีข่าว ครูเทศบาลร้องสุดช้ำ ค้ำประกันรถให้เพื่อน สุดท้ายถูกเบี้ยว ล่าสุดกำลังจะถูกยึดบ้าน
ขายทอดตลาด นั้น
นางอรัญญา ทองน้ำตะโก อธิบดีกรมบังคับคดี เปิดเผยว่า กรณีดังกล่าว เป็นการบังคับคดีตามคำพิพากษาของศาลจังหวัดอุบลราชธานี คดีหมายเลขแดงที่ ผบ.1043/2563 ระหว่าง ธนาคารทิสโก้ จำกัด (มหาชน) โจทก์ นางปทิตตา สุวรรณพงษ์ ที่ 1 นายสำเนียง สุวรรณพงษ์ ที่ 2 และนางสุนิดา กันตะภาค ที่ 3 จำเลยโดยโจทก์ขอให้เจ้าพนักงานบังคับคดียึดบ้านและที่ดินโฉนดเลขที่ 8782 ตำบลพังเคน อำเภอนาตาล จังหวัดอุบลราชธานี มีชื่อนางสุนิดา กันตะภาค ผู้ถือกรรมสิทธิ์ ในฐานะเป็นผู้ค้ำประกันหนี้เช่าซื้อรถตามที่เป็นข่าวเพื่อนำออกขายทอดตลาดชำระหนี้ให้โจทก์ ซึ่งกรมบังคับคดีได้ช่วยจัดให้มีการเจรจาไกล่เกลี่ยข้อพิพาทระหว่างนางสุนิดากับโจทก์ไปแล้วครั้งหนึ่ง แต่เนื่องจากยังไม่สามารถตกลงกันได้ในขณะนั้นทำให้การบังคับคดีต้องเข้าสู่การขายทอดตลาด อย่างไรก็ดีกรณีดังกล่าวก็ยังสามารถเข้าสู่การไกล่เกลี่ยกันได้ และกรมบังคับคดีก็ไม่ได้นิ่งนอนใจจึงได้มอบหมายให้นายภักพงษ์ ขุราษี ผู้อำนวยการสำนักงานบังคับคดีจังหวัดอุบลราชธานี ลงพื้นที่ให้คำแนะนำในการช่วยประสานนัดทุกฝ่ายที่เกี่ยวข้องเข้าร่วมเจรจาไกล่เกลี่ยข้อพิพาทชั้นบังคับคดีอีกในวันที่ 5 ตุลาคม 2564 เวลา 10.00 นาฬิกา ณ สำนักงานบังคับคดีจังหวัดอุบลราชธานี
ทั้งนี้ กรมบังคับคดีได้ให้ความสำคัญกับการไกล่เกลี่ยข้อพิพาทชั้นบังคับคดีมาโดยตลอด ซึ่งขณะนี้กรมบังคับคดีได้จัดโครงการไกล่เกลี่ยข้อพิพาทชั้นบังคับคดี เพื่อช่วยเหลือลูกหนี้ที่กำลังประสบปัญหาหนี้สินในช่วงสถานการณ์โควิด-19 ผู้ที่สนใจเข้าร่วมโครงการไกล่เกลี่ยฯ สามารถยื่นคำร้องขอไกล่เกลี่ยข้อพิพาทผ่านระบบอิเล็กทรอนิกส์ทางเว็บไซต์กรมบังคับคดี www.led.go.th และสามารถขอไกล่เกลี่ยข้อพิพาทออนไลน์ผ่านแอปพลิเคชัน Session Call สามารถสอบถามรายละเอียดเพิ่มเติมได้ที่ ศูนย์ไกล่เกลี่ยข้อพิพาท กรมบังคับคดี โทรศัพท์หมายเลข 0 2881 4840, 0 2887 5072 หรือ สายด่วนกรมบังคับคดี 1111 กด 79 และสำนักงานบังคับคดีจังหวัด/สาขาทั่วประเทศ
วันพุธที่ 29 ธันวาคม 2564
รัฐมนตรีว่าการกระทรวงยุติธรรม สั่ง ยุติธรรมจังหวัดสมุทรปราการ ช่วยเหลือครอบครัวสาววัย 23 ปี ถูกคนร้ายแทงเสียชีวิตคาคอนโด
รัฐมนตรีว่าการกระทรวงยุติธรรม สั่ง ยุติธรรมจังหวัดสมุทรปราการ ช่วยเหลือครอบครัวสาววัย 23 ปี ถูกคนร้ายแทงเสียชีวิตคาคอนโด วอนอนุกรรมการทุกจังหวัดเร่งพิจารณาจ่ายเงินเยียวยาช่วยประชาชน ยันไม่ได้นิ่งนอนใจสร้างมาตรการความปลอดภัยให้กับสังคม
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณี สาววัย 23 ปี ถูกคนร้ายบุกแทงด้วยอาวุธมีดภายในห้องพัก ก่อนวิ่งหนีออกมาเสียชีวิตอยู่ที่หน้าลิฟต์ ภายในคอนโดแห่งหนึ่ง ใน อ.บางพลี จ.สมุทรปราการ ว่า สำนักงานยุติธรรมจังหวัดสมุทรปราการขอรายงาน ได้เร่งให้ความช่วยเหลือโดยประสานไปยัง สภ.บางพลี เจ้าของคดี เพื่อสอบถามข้อเท็จจริง โดยคดีอยู่ระหว่างรวบรวมพยานหลักฐานและเรียกพยานที่เกี่ยวข้องมาสอบสวนทั้งหมด หากดำเนินการเรียบร้อยแล้วจะดำเนินการออกแจ้งสิทธิในการยื่นขอรับค่าตอบแทนผู้เสียหายให้กับทายาทผู้เสียหายต่อไป และทางยุติธรรมจังหวัด ได้ประสานไปยังพี่สาวของผู้เสียหาย โดยเจ้าหน้าที่ได้แจ้งสิทธิในการยื่นขอรับค่าตอบแทนผู้เสียหายในคดีอาญา พร้อมกับอธิบายถึงหลักเกณฑ์และแนะนำรายการเอกสารประกอบการยื่น แจ้งสิทธิในการยื่นขอรับความช่วยเหลือเงินจากกองทุนยุติธรรมกรณีค่าใช้จ่ายในการดำเนินคดี และให้คำปรึกษาทางด้านกฎหมายในเบื้องต้น
นายสมศักดิ์ กล่าวว่า จากการวิเคราะห์ของเจ้าหน้าที่เบื้องต้น ผู้เสียหายจะมีสิทธิได้รับเงินช่วยเหลือเยียวยาในฐานะเป็นผู้เสียหายในคดีอาญาตามมาตรา 3 แห่ง พ.ร.บ.ค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา ดังต่อไปนี้ 1.ค่าตอบแทน ให้จ่ายไม่เกิน 100,000 บาท 2.ค่าจัดการศพ ให้จ่าย 20,000 บาท 3. ค่าขาดอุปการะเลี้ยงดู ให้จ่ายไม่เกิน 40,000 บาท และ 4. ค่าเสียหายอื่น ให้จ่ายไม่เกิน 40,000 บาท รวมแล้วประมาณ 200,000 บาท ทั้งนี้การพิจารณาขึ้นอยู่กับดุลยพินิจของคณะอนุกรรมการ โดยการพิจารณาจ่ายค่าตอบแทน ขึ้นอยู่กับดุลยพินิจในการพิจารณาของคณะอนุกรรมการฯ ประจำจังหวัดซึ่งมีผู้ว่าราชการจังหวัดเป็นประธาน ซึ่งตรงส่วนนี้ตนต้องขอความร่วมมือร่วมใจไปยังคณะอนุกรรมการทุกจังหวัด เร่งพิจารณาจ่ายค่าตอบแทนเพื่อช่วยเหลือชาวบ้านที่เดือดร้อน แม้จะไม่มากแต่ก็ช่วยเยียวยาและแบ่งเบาภาระพวกเขาได้บ้าง ซึ่งเงินในส่วนนี้กระทรวงยุติธรรมมีงบประมาณ 450 ล้านบาทต่อปี เราจึงอยากเร่งให้การช่วยเหลือประชาชน
"ผมต้องขอแสดงความเสียใจกับครอบครัวผู้เสียชีวิต เรื่องความปลอดภัยของคนในสังคมนั้น กระทรวงยุติธรรมไม่ได้นิ่งนอนใจ เราได้เร่งทำมาตรการต่างๆ เพื่อให้ประชาชนปลอดภัยมากขึ้น การกระทำของคนร้ายในคดีนี้มีลักษณะที่เหี้ยมโหด สร้างความหวาดกลัวให้กับสังคม เช่น การร่าง พ.ร.บ.ป้องกันการกระทำผิดซ้ำของผู้กระทำความผิดคดีอุกฉกรรจ์ที่ใช้ความรุนแรง และการจัดกลุ่มนักโทษในคดีร้ายแรงที่เราจะไม่ให้มีการลดโทษหรือลดโทษได้ยาก รวมทั้งการให้อาสาสมัครช่วยสอดส่องดูแล เรากำลังเร่งทำให้สังคมปลอดภัย เพื่อให้ประชาชนอยู่อย่างเป็นสุข ตามนโยบาย ยุติธรรมเชิงรุก สร้างสุขให้ประชาชน" นายสมศักดิ์ กล่าว
วันจันทร์ที่ 21 กุมภาพันธ์ 2565
“กอช. จัดส่งใบแจ้งยอดเงินสมาชิกประจำปีให้สมาชิกทั่วประเทศ”
กอช. จัดส่งใบแจ้งยอดเงินสมาชิก ให้สมาชิกทั่วประเทศ เพื่อแจ้งยอดเงินออมประจำปีและใช้เป็นหลักฐานในการลดหย่อนภาษี สอบถามข้อมูลเพิ่มเติม สายด่วนเงินออม โทร. 02-049-9000
กองทุนการออมแห่งชาติ หรือ กอช. จัดส่งใบแจ้งยอดเงินสมาชิก ให้สมาชิกทั่วประเทศ เพื่อแจ้งยอดเงินออมประจำปีและใช้เป็นหลักฐานในการลดหย่อนภาษี สอบถามข้อมูลเพิ่มเติม สายด่วนเงินออม โทร. 02-049-9000
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. เปิดเผยว่า กอช. จัดส่งใบแจ้งยอดเงินสมาชิก (Statement) ให้แก่สมาชิกทั่วประเทศ โดยเริ่มตั้งแต่บัดนี้เป็นต้นไป ทั้งนี้ เพื่อให้สมาชิกทราบยอดเงินออมประจำปีและใช้เป็นเอกสารหลักฐานในการคำนวณและยื่นลดหย่อนภาษีเงินได้บุคคลธรรมดา ภ.ง.ด.90 หรือ ภ.ง.ด.91 ได้เต็มจำนวน สูงสุดไม่เกิน 13,200 บาท หากสมาชิกต้องการข้อมูลเพิ่มเติมสามารถติดต่อสอบถาม ได้ที่ สายด่วนเงินออม โทร. 02-049-9000 ในวันและเวลาทำการ
นอกจากนี้ สมาชิก กอช. สามารถดาวน์โหลด แอปพลิเคชัน “กอช.” เพื่อตรวจสอบยอดเงินออมสะสมส่งเงินออมสะสม รวมถึงติดตามข่าวสารและโปรโมชันได้ตลอดเวลา
“คุณออม รัฐช่วยออม คุณได้บำนาญ”
วันอาทิตย์ที่ 5 ธันวาคม 2564
โฆษกรัฐบาลแจง นายกฯ มุ่งเน้นการเข้าถึงโอกาสอย่างเสมอภาค ชี้คนวิจารณ์ตัดเพียงบางช่วงบางตอนของคำกล่าวทั้งหมดจนทำให้คนเข้าใจผิด
โฆษกรัฐบาลแจง นายกฯ มุ่งเน้นการเข้าถึงโอกาสอย่างเสมอภาค ชี้คนวิจารณ์ตัดเพียงบางช่วงบางตอนของคำกล่าวทั้งหมดจนทำให้คนเข้าใจผิด
วันที่ 5 ธ.ค. 64 นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงกรณีที่มีคลิปคำกล่าวของ พล.อ.ประยุทธ์ จันทร์โอชา นายกรัฐมนตรี และ รมว.กลาโหม ในพิธีส่งมอบสิทธิโครงการบ้านเช่าสำหรับผู้มีรายได้น้อย โครงการบ้านเคหะสุขประชาร่มเกล้า เมื่อวันศุกร์ที่ผ่านมา เผยแพร่ในสื่อต่าง ๆ และมีผู้นำไปผู้วิพากษ์วิจารณ์ให้เกิดความเสียหาย ว่า คลิปดังกล่าวนั้นเป็นการตัดเพียงบางช่วงบางตอนของคำกล่าวทั้งหมดที่มีความยาว 12 นาที ของนายกรัฐมนตรี ซึ่งแท้จริงแล้วนายกรัฐมนตรีต้องการยกตัวอย่างให้เห็นถึงความเท่าเทียม ที่มีนัยถึง "การเข้าถึงโอกาสอย่างเสมอภาค (Equity)" ซึ่งเป็นเป้าหมายของรัฐบาลนี้ ความเสมอภาคคือการที่ทุกคนไม่ว่าจะมีฐานะอย่างไรต้องมีโอกาสเท่ากันที่จะเข้าถึงบริการของภาครัฐและสาธารณูปโภคพื้นฐาน นายกรัฐมนตรีไม่ได้หมายความว่า คนที่มีรายได้น้อยกว่าจะขึ้นทางด่วนไม่ได้ แต่ต้องการสื่อสารว่าทุกคนมีทางเลือกในการเดินทาง ไม่ว่าจะเป็นทางด่วนหรือทางปกติ อย่างไรก็ตามหากทุกคนขึ้นทางด่วนทั้งหมดอาจจะทำให้การจราจรข้างบนแออัดและเกิดความไม่สะดวก ดังนั้นจึงอาจเลือกใช้เส้นทางปกติได้ ขณะเดียวกันหากผู้ที่มีกำลังทรัพย์มากกว่าเห็นว่าเส้นทางปกติสะดวกกว่าก็สามารถเลือกเดินทางได้เช่นกัน
นายธนกร กล่าวว่า คลิปที่มีการเผยแพร่ในสื่อออนไลน์นี้มีข้อสังเกตว่าเกิดจากผู้ที่ไม่หวังดีเลือกตัดมาและเขียนข้อความวิพากษ์วิจารณ์ทำให้ผู้ที่ไม่ได้ติดตามข่าวหรือคำกล่าวทั้งหมดเกิดความเข้าใจผิดไปด้วย โดยขอยืนยันว่านายกรัฐมนตรีไม่ได้มีเจตนาที่จะสื่อสารแบบที่มีการนำเสนอกัน และพร้อมรับฟังความคิดเห็นของทุกฝ่ายเสมอ พร้อมย้ำว่าอยากให้สังคมใช้วิจารณญาณในการเสพข่าวหรือข้อมูลในโลกออนไลน์เพราะหากตีความหรือตัดสินใจอย่างรวดเร็วโดยไม่ทราบถึงรายละเอียดทั้งหมด อาจเกิดความสับสนและไม่เป็นผลดีเลย ขอให้เข้าใจความมุ่งมั่นและตั้งใจของนายกฯในการทำงานเพื่อประเทศชาติและประชาชน
---------------------
วันอังคารที่ 27 กรกฎาคม 2564
“สุริยะ” ย้ำปริมาณก๊าซออกซิเจนมีเพียงพอ ปชช.ไม่ต้องกังวล ด้าน กรอ.เตือนท่อก๊าซออกซิเจนมีความดันสูงหากเก็บ-ใช้งานผิดวิธีเกิดอุบัติเหตุได้ !
ยืนยันว่าภาพรวมศักยภาพการผลิตของโรงงานยังมีเพียงพอที่จะรองรับกับความต้องการของพี่น้องประชาชน
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยถึงกรณีมีรายงานข่าวว่าประชาชนเริ่มวิตกกังวลจากการแพร่ระบาดของเชื้อไวรัสโควิด-19 ที่ขยายเป็นวงกว้าง ตัวเลขผู้ติดเชื้อที่เพิ่มสูงขึ้นต่อเนื่องทุกวัน และเกรงว่าการผลิตก๊าซออกซิเจนทางการแพทย์อาจไม่เพียงพอหรือขาดตลาด จึงได้มีการจัดหาและเก็บท่อออกซิเจนไว้ที่บ้าน กรณีที่เกิดขึ้นนี้ได้ให้กรมโรงงานอุตสาหกรรม (กรอ.) ประสานไปยังกลุ่มก๊าซอุตสาหกรรมจากสภาอุตสาหกรรมแห่งประเทศไทยสมาคมก๊าซอุตสาหกรรมสยาม โรงงานผู้บรรจุก๊าซ และผู้ผลิตภาชนะบรรจุก๊าซ เพื่อสอบถามถึงความพร้อมในเรื่องของกำลังการผลิต ซึ่งได้รับการยืนยันว่าภาพรวมศักยภาพการผลิตของโรงงานยังมีเพียงพอที่จะรองรับกับความต้องการของพี่น้องประชาชน
“ผมเข้าใจว่าพี่น้องประชาชนอาจจะวิตกกังวลต่อสถานการณ์ที่เกิดขึ้น จึงขอย้ำตรงนี้ว่าไม่ต้องวิตกกังวลว่าจะไม่เพียงพอกับความต้องการใช้ในอนาคต เพราะจากการประสานงานไปยังเอกชนทั้ง 4 กลุ่ม ทั้งกลุ่มก๊าซอุตสาหกรรมจากสภาอุตสาหกรรมแห่งประเทศไทย สมาคมก๊าซอุตสาหกรรมสยาม โรงงานผู้บรรจุก๊าซ และผู้ผลิตภาชนะบรรจุก๊าซ ได้รับคำตอบยืนยันว่าศักยภาพการผลิตของโรงงานแต่ละกลุ่มยังมีเพียงพอรองรับความต้องการของประชาชนได้” นายสุริยะ กล่าว
ด้านนายประกอบ วิวิธจินดา อธิบดีกรมโรงงานอุตสาหกรรม กล่าวเสริมว่า จากการประสานกับทางกลุ่มก๊าซอุตสาหกรรม สมาคมก๊าซอุตสาหกรรมสยาม และผู้ผลิตภาชนะบรรจุก๊าซ ได้รับการยืนยันถึงศักยภาพการผลิตของโรงงาน โดยภาพรวมทั้งประเทศกำลังการผลิตรวมทั้งหมด 1,860 ตันต่อวัน จากจำนวนโรงงาน 15 โรงงาน ในพื้นที่จังหวัดพระนครศรีอยุธยา สระบุรี ชลบุรี ระยอง สงขลา ลำพูน และเชียงใหม่ โดยในปลายเดือนสิงหาคมนี้จะมีเพิ่มอีก 1 แห่งที่จังหวัดระยอง โดยจะมีกำลังการผลิตเพิ่มขึ้นอีก 150 ตันต่อวัน ซึ่งหากมีกรณีฉุกเฉินสามารถเพิ่มกำลังการผลิตออกซิเจนได้ถึง 2,200 ตันต่อวัน ทั้งนี้ปริมาณการใช้ก๊าซออกซิเจนทั้งทางการแพทย์และอุตสาหกรรมปัจจุบันประมาณ 1,260 ตันต่อวัน แบ่งเป็น ปริมาณความต้องการออกซิเจนทางการแพทย์ ประมาณ 400-600 ตัน/วัน และความต้องการก๊าซออกซิเจนในภาคอุตสาหกรรม ประมาณ 660 ตัน/วัน “จากตัวเลขประมาณการข้างต้น จึงมั่นใจได้ว่าศักยภาพของโรงงานด้านการผลิตสามารถรองรับความต้องการของพี่น้องประชาชนในอนาคตได้ ขณะเดียวกันทราบว่ามีประชาชนบางส่วนได้จัดหาและเก็บท่อก๊าซออกซิเจนไว้ที่บ้าน ซึ่งกรณีดังกล่าวอาจก่อให้เกิดอันตราย เนื่องจากท่อก๊าซออกซิเจนเป็นท่อที่มีความดันสูง หากจัดเก็บหรือใช้งานอย่างผิดวิธีอาจทำให้เกิดอุบัติเหตุขึ้นได้ ทั้งนี้ กรอ.จะประสานเอกชนทั้ง 4 กลุ่ม เพื่อติดตามการใช้ก๊าซออกซิเจนและประเมินสถานการณ์อย่างใกล้ชิดต่อไป”อธิบดีกรมโรงงานฯ กล่าวปิดท้าย
วันพฤหัสบดีที่ 30 ธันวาคม 2564
นายกฯ ปลื้มและชื่นชมช้างศึกชนะนัดแรกในรอบชิงชนะเลิศ AFF Suzuki Cup 2020
นายกฯ ปลื้มและชื่นชมช้างศึกชนะนัดแรกในรอบชิงชนะเลิศ AFF Suzuki Cup 2020
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมชื่นชมผลงานนักบอลทีมชาติไทยที่เอาชนะอินโดนีเซียด้วยประตู 4 ต่อ 0 ในการแข่งขันฟุตบอลชิงแชมป์อาเซียน AFF Suzuki Cup 2020 (ฟุตบอล เอเอฟเอฟ ซูซูกิ คัพ 2020) ที่สิงคโปร์ เนชั่นแนล สเตเดี้ยม ประเทศสิงคโปร์ ในคืนวันที่ 29 ธันวาคม 2564 นัดที่ 1
โฆษกประจำสำนักนายกฯ กล่าวว่า นายกรัฐมนตรียินดีกับช้างศึกไทยที่เอาชนะคู่ต่อสู้ได้อย่างสมเกียรติ สมศักดิ์ศรี ชัยชนะในวันนี้จะเป็นขวัญและกำลังใจในการแข่งขันรองชิงชนะเลิศ นัดที่สองในวันที่ 1 มกราคม 2565 ซึ่งนายกรัฐมนตรีได้กล่าวเชิญชวนชาวไทยร่วมเป็นกำลังใจให้ทีมชาติบอลไทยในการแข่งขันวันที่ 1 มกราคม ด้วย
วันพฤหัสบดีที่ 3 มีนาคม 2565
นายกฯ กล่าวถ้อยแถลงในการประชุม UNEP@50 เน้นย้ำการยกระดับความร่วมมืออย่างสร้างสรรค์ พร้อมชูโมเดลเศรษฐกิจ BCG ปูทางสู่การพัฒนาและฟื้นฟูเศรษฐกิจที่เป็นมิตรต่อสิ่งแวดล้อม
นายกฯ กล่าวถ้อยแถลงในการประชุม UNEP@50 เน้นย้ำการยกระดับความร่วมมืออย่างสร้างสรรค์ พร้อมชูโมเดลเศรษฐกิจ BCG ปูทางสู่การพัฒนาและฟื้นฟูเศรษฐกิจที่เป็นมิตรต่อสิ่งแวดล้อม
วันนี้ (วันพฤหัสบดีที่ 3 มีนาคม 2565) เวลา 16.50 น. ตามเวลาประเทศไทย (หรือเท่ากับเวลา 12.50 น. ของกรุงไนโรบี) ณ สาธารณรัฐเคนยา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ร่วมกล่าวถ้อยแถลงผ่านการบันทึกเทปถ้อยแถลงล่วงหน้า ในพิธีเปิดการประชุมสมัยพิเศษ เนื่องในวาระครบรอบ 50 ปี ของโครงการสิ่งแวดล้อมแห่งสหประชาชาติ (United Nations Environment Programme @50: UNEP@50) โดยนายธนกร วังบุญคงชนะ โฆษกประจำสำนักนายกรัฐมนตรี เปิดเผยสาระสำคัญของถ้อยแถลง ดังนี้
นายกรัฐมนตรีกล่าวถึงประเด็นปัญหาสิ่งแวดล้อมต่าง ๆ และวิกฤตโควิด-19 ซึ่งเป็นผลจากการพัฒนาที่ไม่สมดุล และการคุกคามธรรมชาติ นายกรัฐมนตรีเห็นว่า UNEP ควรยกระดับบทบาทในการแก้ไขปัญหาสิ่งแวดล้อม โดยการบูรณาการการทำงานร่วมกับสำนักเลขาธิการของความตกลงพหุภาคีระหว่างประเทศด้านสิ่งแวดล้อม (Multilateral Environmental Agreements: MEAs) ผ่านสำนักงานในภูมิภาคต่าง ๆ ทั่วโลก ซึ่งเป็นจุดแข็งสำคัญที่ช่วยเสริมกลไกในการบรรลุเป้าหมายในภาพรวม โดยนายกรัฐมนตรียินดีที่ไทยได้รับความไว้วางใจให้เป็นที่ตั้งของสำนักงานภูมิภาคของ UNEP ในเอเชียและแปซิฟิกมายาวนานเกือบ 50 ปี ตลอดจนเน้นย้ำความพร้อมของไทยในการสนับสนุนการดำเนินงานของ UNEP อย่างแข็งขันต่อไป
ในระดับประเทศ ไทยบังคับใช้กฎหมายและนโยบายด้านสิ่งแวดล้อมอย่างเข้มข้น ใช้ข้อมูลทางวิทยาศาสตร์และความรู้พื้นบ้านไทยจากปราชญ์ชาวบ้านอย่างผสมผสาน ตลอดจนได้พัฒนากฎหมายด้านสิ่งแวดล้อมและกฎหมายที่เกี่ยวข้องมาอย่างต่อเนื่อง โดยนายกรัฐมนตรีเห็นว่า ประเด็นด้านสิ่งแวดล้อมเป็นโอกาสร่วมมือกันอย่างสร้างสรรค์ และหวังว่า UNEP จะสนับสนุนการแสวงหาแนวทางและนวัตกรรมใหม่ ๆ ที่ส่งเสริมผลประโยชน์ร่วมกันในการแก้ไขปัญหาสิ่งแวดล้อม โดยคำนึงถึงศักยภาพที่แตกต่างกันของแต่ละประเทศ นอกจากนี้ ในฐานะเจ้าภาพการประชุมเอเปคปีนี้ ไทยจะส่งเสริมโมเดลเศรษฐกิจ BCG ซึ่งเป็นการสร้างความสมดุลของสรรพสิ่ง ควบคู่กับการใช้นวัตกรรมเพิ่มคุณค่า เพื่อนำไปสู่การพัฒนาเศรษฐกิจที่เป็นมิตรกับสิ่งแวดล้อม และเป็นแนวทางสำหรับการฟื้นฟูภายหลังสถานการณ์โควิด-19
อนึ่ง การประชุมสมัยพิเศษ UNEP@50 จัดขึ้นระหว่างวันที่ 3 - 4 มีนาคม 2565 โดยเป็นการประชุมระดับสูง (High Level Segment) ในโอกาสวาระครบรอบ 50 ปี ของ UNEP ภายใต้หัวข้อหลัก “Strengthening UNEP for the implementation of the environmental dimension of the 2030 Agenda for Sustainable Development” ทั้งนี้ นายอูฮูรู เคนยาตา ประธานาธิบดีสาธารณรัฐเคนยา เป็นผู้กล่าวเปิด โดยมีผู้นำและผู้แทนองค์การระหว่างประเทศที่เข้าร่วม อาทิ นายอันโตนิอู กุแตเรช เลขาธิการสหประชาชาติ, อิงเกอร์ แอนเดอร์สัน ผู้อำนวยการโครงการสิ่งแวดล้อมแห่งสหประชาชาติ (UNEP), นายโมเควซี มาซีซี ประธานาธิบดีแห่งสาธารณรัฐบอตสวานา, นายมูฮัมมาดู บูฮารี ประธานาธิบดีสหพันธ์สาธารณรัฐไนจีเรีย ซึ่งนอกเหนือจากนั้น ผู้นำทั่วโลกได้ร่วมส่งกล่าวถ้อยแถลงผ่านการบันทึกเทปล่วงหน้า
วันจันทร์ที่ 28 มีนาคม 2565
มท. ชี้แจงข้อสงสัยป้ายประชาสัมพันธ์อัจฉริยะไม่มีการใช้งาน
ปลัด มท.แจงติดตั้งป้าย LED ศาลากลางจังหวัดอ่างทอง กำชับต้องโปร่งใสเกิดประโยชน์
จากกรณีสถานีโทรทัศน์ PPTV รายงานข่าว การติดตั้งป้ายประชาสัมพันธ์ LED ขนาดใหญ่ ซึ่งได้ติดตั้งไว้ ประจำจังหวัดอ่างทอง ณ ศาลากลางจังหวัดอ่างทอง มีประเด็นข้อสังเกต จำนวน 2 ประเด็น ดังนี้
1. การติดตั้งป้ายประชาสัมพันธ์ LED ขนาดใหญ่ มีสายไฟฟ้าบดบังสายตาประชาชน ติดตั้งอยู่ในตำแหน่งที่ไม่เหมาะสม ไม่อาจมองเห็นป้ายดังกล่าวได้ชัดเจน
2. ป้ายประชาสัมพันธ์ LED ขนาดใหญ่ ติดตั้งเสร็จสิ้นนานแล้ว แต่ยังไม่ได้เปิดการใช้งาน ทำให้สิ้นเปลืองงบประมาณ นั้น
วันที่ 26 มีนาคม 2565 นายสุทธิพงษ์ จุลเจริญ ปลัดกระทรวงมหาดไทย ชี้แจง ดังนี้
1. การติดตั้งป้ายประชาสัมพันธ์ ดังกล่าว อยู่ภายใต้โครงการสร้างการรับรู้สู่ประชาชนด้วยป้ายประชาสัมพันธ์อัจฉริยะ ของสำนักงานปลัดกระทรวงมหาดไทย มีสัญญาว่าจ้าง กิจการร่วมค้า DCORP-DLI เมื่อ 7 สิงหาคม 2563 ระยะเวลาดำเนินการ จะแล้วเสร็จตามสัญญา ในวันที่ 7 สิงหาคม 2566 โดยจะติดตั้งป้ายประชาสัมพันธ์ด้วยจอ LED ณ ศาลากลางจังหวัด 76 จังหวัด วงเงินสัญญาจ้าง ทั้งสิ้น 301.2500 ล้านบาท ทั้งนี้ มีวัตถุประสงค์เพื่อสร้างช่องทางการสื่อสารประชาสัมพันธ์จากส่วนกลางของทุกกระทรวง เชื่อมโยงการประชาสัมพันธ์ไปในส่วนภูมิภาค ได้ทั้ง 76 จังหวัด ภายใต้ MOU ที่ได้ลงนามร่วมกันจากทุกกระทรวง
2. กรณี ข้อสังเกต ทั้ง 2 ประเด็น จากการนำเสนอข่าว ขอชี้แจงว่า
2.1 การบดบังสายตาประชาชนตามแนวสายไฟฟ้าของการไฟฟ้าส่วนภูมิภาค และสายสื่อสารต่างๆ นั้น การไฟฟ้าส่วนภูมิภาค จังหวัดอ่างทอง ได้มีโครงการ “งานจ้างเหมาก่อสร้างเคเบิลใต้ดิน 1 จังหวัด 1 ถนน เพื่อเฉลิมพระเกียรติ” โดย การไฟฟ้าส่วนภูมิภาค (PEA) มีสัญญาว่าจ้าง บริษัท ฟิวเจอร์ อิเล็คทริคอล คอนโทรล จำกัด (FEC) เมื่อ 9 กรกฎาคม 2564 วงเงินตามสัญญาจ้าง 133.4500 ล้านบาท ระยะเวลาดำเนินการ แล้วเสร็จภายใน 26 กันยายน 2565 เมื่อการดำเนินการ ของการไฟฟ้าส่วนภูมิภาค จังหวัดอ่างทอง แล้วเสร็จ ก็จะไม่มีการบดบังสายตาประชาชนในการมองเห็นป้ายประชาสัมพันธ์
2.2 การติดตั้งป้ายประชาสัมพันธ์ ของจังหวัดอ่างทอง ผู้รับจ้าง ได้ส่งมอบป้ายประชาสัมพันธ์ จำนวน 8 แห่งแรก ซึ่งจังหวัดอ่างทอง เป็น 1 ใน 8 แห่ง ดังกล่าว โดยอยู่ระหว่างคณะกรรมการตรวจรับพัสดุ ของสำนักงานปลัดกระทรวงมหาดไทย จะลงพื้นที่เพื่อพิจารณาตรวจรับพัสดุ ขณะนี้ยังไม่ได้มีการตรวจรับพัสดุ จึงยังไม่สามารถเปิดการใช้งานได้ จนกว่าจะได้ตรวจรับพัสดุเสร็จสิ้น
ทั้งนี้ สำนักงานปลัดกระทรวงมหาดไทย จะได้ติดตาม ตรวจสอบ การดำเนินการดังกล่าว ให้เป็นไปด้วย ความโปร่งใส ถูกต้อง เหมาะสม เกิดประโยชน์สูงสุดแก่ประชาชน ต่อไป
วันอาทิตย์ที่ 19 มิถุนายน 2565
นายกปลื้มชาวอุดรทุกฝ่ายร่วมใจเตรียมเป็นเจ้าภาพงานพืชสวนโลก รมต.เฉลิมชัย ลงตรวจพื้นที่ยืนยันรัฐบาลสนับสนุนเต็มที่
นายกปลื้มชาวอุดรทุกฝ่ายร่วมใจเตรียมเป็นเจ้าภาพงานพืชสวนโลก รมต.เฉลิมชัย ลงตรวจพื้นที่ยืนยันรัฐบาลสนับสนุนเต็มที่
วันนี้ 19 มิ.ย. 65นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงความคืบหน้าการเตรียมการเป็นเจ้าภาพจัดงานพืชสวนโลก ที่จะมีขึ้นระหว่างวันที่ 1 พฤศจิกายน 2569 – 14 มีนาคม 2570 (134 วัน) ที่ ต.กุดสระ อ.เมือง จ.อุดรธานี ซึ่งรัฐบาลได้เห็นชอบในการสนับสนุนงบประมาณในขั้นต้น 2,500 ล้านบาท มีกระทรวงเกษตรและสหกรณ์ เป็นเจ้าภาพหลักในการขับเคลื่อนการเสนอตัวเป็นเจ้าภาพ ร่วมกับภาคส่วนต่างๆในจ.อุดรธานี ทั้งนี้ เมื่อวันที่ 18 มิ.ย. นายเฉลิมชัย ศรีอ่อน รัฐมนตรีว่าการกระทรวงเกษตรฯ ได้ลงพื้นที่ติดตามความก้าวหน้าร่วมกับผู้ว่าราชการจังหวัดอุดรธานี นายกองค์การบริหารส่วนจังหวัดอุดรธานี ประธานสภาหอการค้าจังหวัด ประธานสภาอุตสาหกรรมจังหวัด และทุกส่วนงานที่เกี่ยวข้อง และรายงานให้นายกรัฐมนตรี พล.อ.ประยุทธ์ จันทร์โอชา ทราบถึงความตื่นตัวและความร่วมมือร่วมใจของทุกฝ่าย เพราะประชาชนทราบดีว่างานนี้เป็นการสร้างชื่อเสียงและนำเสนออัตลักษณ์ของจังหวัด อีกทั้งจะสร้างเงินสะพัดในช่วงระหว่างการจัดงานที่อาจมากถึง 32,000 ล้านบาท จากจำนวนผู้เข้าชมงานที่จะมากถึง 3.6 ล้านคน เป็นชาวไทยร้อยละ 70 และชาวต่างชาติร้อยละ 30 และเกิดการจ้างงานประมาณ 81,000 อัตรา
นางสาวรัชดา กล่าวต่อว่า ขณะนี้ กระทรวงเกษตรฯอยู่ระหว่างการดำเนินการเตรียมพื้นที่ โดยเฉพาะเรื่องการบริหารจัดการน้ำและการลำเลียงน้ำจากอ่างเก็บน้ำห้วยหลวง-หนองสำโรง-หนองแด และการปรับพื้นที่ให้มีพื้นที่ราบเพิ่มขึ้น ในส่วนของจังหวัดและองค์การปกครองส่วนท้องถิ่นระดับต่างๆ ได้ร่วมมือกันวางแผนการเป็นเจ้าภาพ สร้างความเข้าใจโอกาสทางเศรษฐกิจที่จะเกิดขึ้น ทั้งนี้ เมื่อจบสิ้นการจัดงาน ทางจังหวัดมีแผนจะอนุรักษ์พื้นที่เพื่อใช้ประโยชน์ต่อเนื่องเป็นศูนย์จัดแสดงนิทรรศการ ประเพณีวัฒนธรรม และศูนย์กลางกีฬานานาชาติ ของกลุ่มอนุภาคลุ่มน้ำโขงและภาคตะวันออกเฉียงเหนือตอนบน
“นายกรัฐมนตรี ดีใจที่ได้รับทราบว่าทุกภาคส่วนมีความยินดีและตื่นตัวกับการที่ จ.อุดรจะได้เป็นเจ้าภาพงานพืชสวนโลก จับมือกันสร้างชื่อเสียงให้ประเทศไทย และนายกฯยังได้ให้ความมั่นใจว่ารัฐบาลพร้อมสนับสนุนในทุกด้าน เพื่อให้งานนี้เกิดขึ้นอย่างสมบูรณ์และเป็นที่ประทับใจของแขกผู้มาเยือน ซึ่งจะนำไปสู่การสร้างรายได้แก่ชาวบ้านในจังหวัดและจังหวัดข้างเคียง ” นางสาวรัชดา กล่าว
.....
วันพฤหัสบดีที่ 21 เมษายน 2565
รองปลัดกระทรวงยุติธรรม รับเรื่อง เคสผู้คุมหญิงไถเงินค่าคุ้มครองดูแลแม่
รองปลัดกระทรวงยุติธรรม รับเรื่อง เคสผู้คุมหญิงไถเงินค่าคุ้มครองดูแลแม่ เผยอธิบดีกรมราชทัณฑ์ มีคำสั่งให้ออกจากราชการไว้ก่อน และตั้งคณะกรรมการสอบวินัยร้ายแรงแล้ว
วันนี้ (21 เมษายน) เวลา 09.30 น. ที่กระทรวงยุติธรรม นายวัลลภ นาคบัว รองปลัดกระทรวงยุติธรรมและโฆษกกระทรวงยุติธรรม รับเรื่องร้องเรียน จากนางสาวพรพิมล (สงวนนามสกุล) อายุ 31 ปี อาชีพค้าขาย กรณี นางจิราพร (สงวนนามสกุล) อายุ 51 ปี ผู้เป็นมารดา ถูกหมายจับข้อหาสนับสนุนกระทำความผิดเกี่ยวกับยาเสพติด (กัญชา) ปัจจุบันฝากขังอยู่ที่ทัณฑสถานหญิงธนบุรี ตั้งแต่เมื่อวันที่ 23 มิถุนายน ที่ผ่านมา โดยคดีอยู่ระหว่างพิจารณาของศาลและไม่ได้รับการประกันตัว หลังจากผู้เป็นแม่ถูกฝากขัง มีผู้คุมหญิงโทรมาขอเงินกับตนและพ่อซึ่งประกอบอาชีพขับวินมอเตอร์ไซค์ โดยแจ้งว่าจะดูแลนางจิราพร มารดา ขณะอยู่ในเรือนจำเป็นอย่างดี โดยมีการเรียกเอาเงินไปทั้งสิ้นหลายครั้ง เป็นเงินจำนวน 7,000 บาท ซึ่งครอบครัวได้ส่งมอบเป็นเงินสด และโอนเข้าบัญชีของผู้คุม
นอกจากนี้ ทางครอบครัวยังถูกปฎิเสธให้เข้าเยี่ยมมารดาโดยอ้างสถานการณ์โควิดมาตลอด และทราบว่าผู้คุมรายนี้เรียกเงินกับผู้ต้องขังหลายราย และเคยถูกตั้งกรรมการสอบหลายครั้งแล้ว แต่ยังก่อเหตุซ้ำซากไม่เกรงกลัวต่อกฎหมายและวินัย จึงมายื่นหนังสือขอความเป็นธรรมถึงนายสมศักดิ์ เทพสุทิน รัฐมนตรีว่าการกระทรวงยุติธรรม เพื่อขอให้ดำเนินการดังนี้ 1.ขอให้ตั้งคณะกรรมการสอบสวนเพื่อเอาผิดทั้งทางวินัยและอาญากับผู้คุมเรือนจำและเจ้าหน้าที่ที่เกี่ยวข้องกับการเรียกรับผลประโยชน์โดยมิชอบ 2.ขอให้คุ้มครองความปลอดภัยของนางจิราพร มารดา เนื่องจากตนเกรงว่า หลังยื่นร้องเรียนจะทำให้แม่ของตนได้รับอันตรายร้ายแรง
นายวัลลภ เปิดเผยว่ากระทรวงยุติธรรมยืนยัน จะดำเนินการเด็ดขาดกับข้าราชการทุจริต เรียกรับผลประโยชน์ในทุกกรณี ซึ่งผู้ร้องทุกข์รายนี้ มีหลักฐานการโอนเงินหลายรายการ และคลิปเสียงค่อนข้างชัดเจน ยืนยันว่ากระทรวงยุติธรรมและกรมราชทัณฑ์ไม่ได้นิ่งนอนใจ โดยกรมราชทัณฑ์ได้ตั้งคณะกรรมการสอบสวนวินัยร้ายแรงผู้คุมหญิงรายนี้ และได้มีคำสั่งให้ผู้คุมหญิงรายนี้ออกจากราชการไว้ก่อนเเล้ว ซึ่งหลังจากนี้จะมีการตรวจสอบข้อเท็จจริงและพยานหลักฐานตามขั้นตอนต่อไป หากพบว่ามีการทำผิดจริงตามข้อร้องเรียนจะมีโทษทั้งทางวินัยและทางคดีอาญา
นายวัลลภ เผยอีกว่า กรมราชทัณฑ์ จะส่งแพทย์เข้าไปดูแลนางจิราพร ในเรื่องของสุขภาพให้อีกด้วย และหากครอบครัวเกิดความไม่สบายใจในเรื่องความปลอดภัยสามารถทำเรื่องขอย้ายตัวมารดาไปทัณฑสถานหญิงกลางบางเขน อย่างไรก็ตาม ประชาชนที่ได้รับความเดือดร้อนหรือต้องการเข้าถึงกระบวนการยุติธรรม สามารถโทรไปยังสายด่วนยุติธรรม 1111 กด 77 เราจะมีเจ้าหน้าที่คอยให้คำปรึกษาด้านกฎหมาย ตลอด 24 ชั่วโมง
วันอังคารที่ 16 สิงหาคม 2565
รองปลัด กษ. ยืนยันต่อชุมนุมสหกรณ์โคนมฯ
เตรียมเสนอ ครม. พิจารณาปรับราคาน้ำนมดิบ 1.50 บาท คาดสามารถเข้า ครม. ได้ภายในสัปดาห์หน้า
นายประยูร อินสกุล รองปลัดกระทรวงเกษตรและสหกรณ์ ได้รับมอบหมายจาก ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ให้ชุมนุมสหกรณ์โคนมแห่งประเทศไทย จำกัด จากทุกภาคของประเทศไทย เข้าพบ ณ ห้องประชุมกระทรวงเกษตรและสหกรณ์ เพื่อติดตามความคืบหน้ากรณีขออนุมัติปรับเพิ่มราคาน้ำนมดิบ เพื่อช่วยเหลือเกษตรกรโคนม (ขอปรับเพิ่มขึ้นกิโลกรัมละ 2.25 บาท) โดยขอปรับราคากลางรับซื้อน้ำนมดิบหน้าศูนย์รวบรวมน้ำนมดิบในปี 2565 จากกิโลกรัมละ 17.50 บาทเป็น 19.75 บาทและขอปรับราคากลางรับซื้อน้ำนมโคหน้าโรงงานแปรรูปผลิตภัณฑ์นมในปี 2565 จากกิโลกรัมละ 19 บาท เป็นกิโลกรัมละ 21.25 บาท
ในส่วนของกระทรวงเกษตรและสหกรณ์ ได้เสนอข้อมูลดังกล่าวต่อคณะรัฐมนตรี (ครม.) เพื่อพิจารณาให้ความเห็นชอบปรับราคาน้ำนมดิบ 1.50 บาท โดยคาดว่าจะสามารถเข้า ครม. ได้ภายในสัปดาห์หน้า (23 ส.ค.65) และในส่วนของกรมปศุสัตว์จะดำเนินการจัดทำโครงการเพื่อให้รัฐบาลช่วยเหลือเกษตรกร 0.75 บาทต่อกิโลกรัม เป็นระยะเวลา 3 เดือน (90 วัน) และหลังจากสิ้นสุดระยะเวลาตามโครงการให้คณะกรรมการโคนมและผลิตภัณฑ์นม (มิลค์บอร์ด) พิจารณาแนวทางในการให้ความช่วยเหลือเกษตรกรที่ได้รับความเดือดร้อนต่อไป
วันศุกร์ที่ 10 กันยายน 2564
รมต.อนุชา ดัน DGA จับมือหน่วยงานพันธมิตร เปิดตัวแอปพลิเคชัน ‘ทางรัฐ’ แอปฯ เดียว เข้าถึงบริการรัฐได้ด้วยปลายนิ้ว
รมต.อนุชา ดัน DGA จับมือหน่วยงานพันธมิตร เปิดตัวแอปพลิเคชัน ‘ทางรัฐ’ แอปฯ เดียว เข้าถึงบริการรัฐได้ด้วยปลายนิ้ว
นายอนุชา นาคาศัย รัฐมนตรีประจำสำนักนายกรัฐมนตรี เป็นประธานเปิดการจัดงาน Virtual Seminar ‘เปิดตัวแอปพลิเคชันทางรัฐ’ ผ่านระบบออนไลน์ ซึ่งจัดโดยสำนักงานพัฒนารัฐบาลดิจิทัล (องค์การมหาชน) สพร. หรือ DGA โดยได้ประสานความร่วมมือกับสำนักงานคณะกรรมการพัฒนาระบบราชการ (ก.พ.ร.) และหน่วยงานพันธมิตร ได้แก่ กรมการปกครอง สำนักงานปลัดกระทรวงการพัฒนาสังคมและความมั่นคงของมนุษย์ สถาบันทดสอบทางการศึกษาแห่งชาติ (องค์การมหาชน) บริษัท ข้อมูลเครดิตแห่งชาติ จำกัด และสำนักงานประกันสังคม
รัฐมนตรีประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรีให้ความสำคัญกับการพัฒนาการบริหารงานภาครัฐเข้าสู่การเป็น “รัฐบาลดิจิทัล” เพื่อตอบโจทย์ให้บริการประชาชนได้อย่างรวดเร็ว ครอบคลุม โปร่งใส และตรวจสอบได้ ตามที่คณะรัฐมนตรีแถลงต่อรัฐสภา เมื่อวันที่ 25 กรกฎาคม 2562 ซึ่งจะส่งผลให้ช่วยลดความยุ่งยากของประชาชนในการติดต่อหน่วยงานราชการ ลดภาระค่าใช้จ่าย ลดอุปสรรคต่อการประกอบธุรกิจและดำเนินชีวิตของประชาชน การดำเนินงานของ สพร. ในการประสานความร่วมมือกับหน่วยงานภาครัฐ เปิดแพลตฟอร์มกลางภายใต้ชื่อ “ทางรัฐ” เป็นส่วนหนึ่งในการยกระดับการเป็นรัฐบาลดิจิทัล ที่ตอบสนองความต้องการของประชาชนทุกคน ทุกช่วงวัย อย่างทั่วถึง และเท่าเทียม โดยปัจจุบันประชาชนสามารถดาวน์โหลดแอปผ่านสมาร์ทโฟน และสามารถเข้าถึงบริการต่างๆ จากภาครัฐ ได้ง่ายด้วยปลายนิ้ว
ด้าน ดร.สุพจน์ เธียรวุฒิ ผู้อำนวยการสำนักงานพัฒนารัฐบาลดิจิทัล กล่าวว่า แอปพลิเคชันทางรัฐนี้เป็นแพลตฟอร์มที่ออกแบบมาเพื่อตอบโจทย์ไลฟ์สไตล์ยุคดิจิทัล ช่วยให้ประชาชนทุกช่วงวัยสามารถตรวจสอบสิทธิ์ จ่ายบิล หรือติดตามสถานะการขอใช้บริการจากภาครัฐได้อย่างง่ายดาย ได้ทุกที่ทุกเวลา สำหรับหน่วยงานภาครัฐที่ต้องการยกระดับการให้บริการประชาชนให้มีประสิทธิภาพมากขึ้นก็สามารถนำข้อมูล และบริการต่าง ๆ มาให้บริการผ่านแอปพลิเคชันทางรัฐได้ด้วย เพียงทุกท่านดาวน์โหลด และลงทะเบียนไม่กี่ขั้นตอน ก็จะพบกับบริการของแต่ละหน่วยงานที่พร้อมอำนวยความสะดวกให้ทุกท่านได้ในทุกช่วงวัยกว่า 30 บริการ
วันศุกร์ที่ 11 มีนาคม 2565
คำกล่าว พลเอก ประยุทธ์ จันทร์โอชา นายกรัฐมนตรี ในพิธีมอบธงสัญลักษณ์โครงการการแสดงศิลปกรรมร่วมสมัยนานาชาติ Thailand Biennale, Chiang Rai 2023
คำกล่าว พลเอก ประยุทธ์ จันทร์โอชา นายกรัฐมนตรี ในพิธีมอบธงสัญลักษณ์โครงการการแสดงศิลปกรรมร่วมสมัยนานาชาติ Thailand Biennale, Chiang Rai 2023 ณ จังหวัดนครราชสีมา ในวันศุกร์ที่ 11 มีนาคม 2565 เวลา 09.30 น.
ท่านรัฐมนตรี
ผู้บริหารหน่วยงานภาครัฐและภาคเอกชน
ศิลปิน สื่อมวลชน และแขกผู้มีเกียรติทุกท่าน
ผมรู้สึกยินดีและเป็นเกียรติอย่างยิ่งที่ได้มาเป็นประธานมอบธงสัญลักษณ์โครงการการแสดงศิลปกรรมร่วมสมัยนานาชาติ ไทยแลนด์ เบียนนาเล่ ประจำปี 2565 ในวันนี้
เป็นที่ทราบกันดีว่า ประเทศไทยมีต้นทุนทางวัฒนธรรมอันหลากหลาย โดยเฉพาะงานทางด้านศิลปะ ซึ่งสามารถนำไปสร้างมูลค่าเพิ่มทางเศรษฐกิจ สร้างรายได้ให้กับประเทศเป็นจำนวนมาก ดังนั้น การส่งเสริมงานศิลปะร่วมสมัยจึงจำเป็นต้องดำเนินการให้เป็นรูปธรรม อาทิ การสร้างการรับรู้และความเข้าใจในงานศิลปะให้แก่ประชาชน การส่งเสริมให้ศิลปินได้แสดงออกซึ่งผลงานศิลปะทั้งเวทีในประเทศและต่างประเทศ การพัฒนาบุคลากรและแหล่งเรียนรู้ด้านศิลปะ รวมถึงการส่งเสริมแหล่งท่องเที่ยวทางศิลปวัฒนธรรม
รัฐบาลมีนโยบายในการส่งเสริมการพัฒนาอุตสาหกรรมสร้างสรรค์ วัฒนธรรม และบริการที่มีมูลค่าสูง โดยเริ่มจากสินค้าและการบริการทางวัฒนธรรมที่มีศักยภาพ 5 F ประกอบด้วย มวยไทย (Fighting) ผ้าไทยและการออกแบบแฟชั่น (Fashion) อาหาร (Food) ภาพยนตร์และวีดิทัศน์ (Film) การอนุรักษ์และการขับเคลื่อนเทศกาล ประเพณีสู่ระดับโลก (Festival) ซึ่งที่ผ่านมารัฐบาลได้มีการดำเนินการขับเคลื่อนมาอย่างต่อเนื่อง
การจัดโครงการไทยแลนด์ เบียนนาเล่ นับเป็นครั้งที่ 2 ต่อจากจังหวัดกระบี่ และเป็นหนึ่งในโครงการฯ ที่ตอบสนองนโยบายของรัฐบาล ที่มุ่งส่งเสริมการแสดงความสามารถในการสร้างสรรค์งานศิลปะร่วมสมัย โดยบูรณาการความร่วมมือของทุกภาคส่วน ในการต่อยอดศิลปวัฒนธรรมร่วมสมัยไปสู่นานาชาติ โดยอาศัยการมีส่วนร่วมของคนในพื้นที่ ชุมชน และเครือข่ายศิลปินจากทั่วโลก
ผมเชื่อมั่นว่าโครงการนี้ฯ จะประสบความสำเร็จและเกิดผลสัมฤทธิ์ในระยะยาว โดยสามารถเพิ่มจำนวนนักท่องเที่ยว กระตุ้นให้ประชาชนหันมาสนใจงานศิลปะ ซึ่งจะเป็นแนวทางหนึ่งในการสร้างคนที่มีคุณภาพ มีวิธีคิด มีมุมมองที่สร้างสรรค์ มีจิตสำนึกและรักในวัฒนธรรมที่เป็นเอกลักษณ์ของชาติ และที่สำคัญคือ สามารถสร้างมูลค่าทางเศรษฐกิจของอุตสาหกรรมสร้างสรรค์จากงานศิลปวัฒนธรรมร่วมสมัยได้มากยิ่งขึ้น
สุดท้ายนี้ ผมขอขอบคุณพลังความร่วมมือจากทุกภาคส่วน ทุกท่านคือหัวใจสำคัญที่จะนำมาซึ่งความสำเร็จ ผมหวังเป็นอย่างยิ่งว่า การขับเคลื่อนประเทศไทยในด้านศิลปวัฒนธรรมให้ก้าวไปสู่ระดับสากล จะต้องเกิดจากแรงสนับสนุนจากทุกท่านอย่างต่อเนื่อง เพื่อช่วยสร้างงานศิลปวัฒนธรรมและเศรษฐกิจไทยให้เข้มแข็ง เติบโตได้อย่างมั่นคง และยั่งยืนตลอดไป
ผมขอเริ่มพิธีการส่งมอบธงสัญลักษณ์โครงการการแสดงศิลปกรรมร่วมสมัยนานาชาติ ไทยแลนด์ เบียนนาเล่ โดยส่งมอบต่อไปที่จังหวัดเชียงราย เพื่อให้โครงการฯ ได้ขับเคลื่อนและดำเนินการในฐานะทูตทางวัฒนธรรมที่จะเชื่อมและกระชับสัมพันธไมนตรีกับนานาประเทศให้แน่นแฟ้นต่อไป
ขอบคุณครับ
------------------------
วันศุกร์ที่ 1 ตุลาคม 2564
อนุทิน หารือคณะผู้แทนสมาคมการค้ายูโรเปียน ฯ สร้างโอกาสการค้า การลงทุน
รองนายกรัฐมนตรีและรัฐมนตรีว่าการกระทรวงสาธารณสุข ประชุมทางไกลกับผู้แทนสมาคมการค้ายูโรเปียนเพื่อธุรกิจและการพาณิชย์ สร้างความเข้าใจนโยบายและการดำเนินงานของระบบสาธารณสุขไทย ส่งเสริมโอกาสการค้าและการลงทุนในด้านสาธารณสุขระหว่างไทย อาเซียน และยุโรป
รองนายกรัฐมนตรีและรัฐมนตรีว่าการกระทรวงสาธารณสุข ประชุมทางไกลกับผู้แทนสมาคมการค้ายูโรเปียนเพื่อธุรกิจและการพาณิชย์ สร้างความเข้าใจนโยบายและการดำเนินงานของระบบสาธารณสุขไทย ส่งเสริมโอกาสการค้าและการลงทุนในด้านสาธารณสุขระหว่างไทย อาเซียน และยุโรป
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ว่า ตนและผู้บริหารกระทรวงสาธารณสุข ได้ประชุมทางไกลกับผู้แทนสมาคมการค้ายูโรเปียนเพื่อธุรกิจและการพาณิชย์ (European Association for Business and Commerce: EABC) และสภาธุรกิจสหภาพยุโรป-อาเซียน(EU-ASEAN Business Council: EU-ABC) เมื่อวันที่ 29 กันยายนที่ผ่านมา เพื่อหารือและแลกเปลี่ยนในประเด็นการเบิกจ่ายงบประมาณด้านสาธารณสุข รวมถึงการรักษาพยาบาล การแพทย์แบบดิจิทัล วัคซีน การคลังสุขภาพอย่างยั่งยืน กระเป๋าตังสุขภาพ นโยบายด้านผู้สูงอายุ การเปิดพรมแดนอย่างปลอดภัย ชุดตรวจATK เป็นต้น
นายอนุทินกล่าวต่อว่า การประชุมครั้งนี้เป็นโอกาสอันดีที่จะทำให้นักธุรกิจยุโรป มีความเข้าใจเกี่ยวกับนโยบายและการดำเนินงานของระบบสาธารณสุขไทย ซึ่งจะช่วยส่งเสริมโอกาสการค้าและการลงทุนด้านสาธารณสุขระหว่างไทย อาเซียน และยุโรป ในช่วงการแพร่ระบาดของโรคติดเชื้อไวรัสโคโรนา 2019 (โควิด 19) และช่วงหลังการแพร่ระบาด นอกจากนี้ ยังได้แจ้งสถานการณ์ปัจจุบันของประเทศไทยในการดำเนินการเพื่อจัดการโควิด 19 และมาตรการต่าง ๆ ของไทย ไม่ว่าจะเป็นแผนการฉีดวัคซีน โครงการภูเก็ตแซนด์บ็อกซ์ และการเปิดประเทศในอนาคตอันใกล้ เพื่อฟื้นฟูเศรษฐกิจประเทศด้วย
“เราปฏิเสธไม่ได้เลยว่า นักธุรกิจ และบริษัทเอกชนของยุโรป โดยเฉพาะบริษัทเภสัชกรรม มีบทบาทสำคัญในช่วงการแพร่ระบาดของโควิด 19 ด้วยเทคโนโลยีและนวัตกรรมสมัยใหม่ ขณะที่ประเทศไทยมีเป้าหมายในการพัฒนาสาธารณสุขและความเป็นอยู่ที่ดีของประชาชนในทุกเพศวัย ดังนั้นความร่วมมือของกระทรวงสาธารณสุข สมาคมการค้ายูโรเปียนเพื่อธุรกิจและการพาณิชย์ และสภาธุรกิจสหภาพยุโรป-อาเซียน จะเกิดประโยชน์แก่คนไทย อาเซียน และยุโรปต่อไป” นายอนุทินกล่าว
*********************************** 1 ตุลาคม 2564
วันอังคารที่ 23 สิงหาคม 2565
​โฆษกรัฐบาลเผยนายกฯ ชื่นชมกลุ่มอาชีวะทำดี เปลี่ยนทัศนคติต่อนักเรียนอาชีวะเป็นกลุ่มคนที่พร้อมทำดี ช่วยเหลือประชาชนในชาติ
​โฆษกรัฐบาลเผยนายกฯ ชื่นชมกลุ่มอาชีวะทำดี เปลี่ยนทัศนคติต่อนักเรียนอาชีวะเป็นกลุ่มคนที่พร้อมทำดี ช่วยเหลือประชาชนในชาติ
วันนี้ (23 กรกฎาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมกลุ่มอาชีวะปกป้องสถาบัน ที่ประกาศ "ทำดีให้เด็กรุ่นใหม่ได้ดู" และได้ร่วมมือกับหน่วยงานต่างๆ ทำความดี ช่วยเหลือสังคม และช่วยเหลือชาวบ้านที่ได้รับความเดือดร้อนในทุกมิติ
โดยหนึ่งในการทำดีที่เป็นประโยชน์ได้แก่ สถาบันเทคโนโลยีปทุมวัน ร่วมกับกองทัพเรือ ตั้งจุดซ่อมแซมรถยนต์และรถจักรยานยนต์เพื่อช่วยเหลือบรรเทาความเดือดร้อนของประชาชน ณ บริเวณลานจอดรถอาคารนันทอุทยานสโมสร ถ.อิสรภาพ แขวงบ้านช่างหล่อ เขตบางกอกน้อย กรุงเทพมหานคร เพื่อตั้งจุดซ่อมแซมรถยนต์และรถจักรยานยนต์เพื่อช่วยเหลือบรรเทาความเดือดร้อนของประชาชน ที่ได้รับผลกระทบจากสถานการณ์พายุฝนและน้ำท่วม รวมทั้ง ซ่อมแซมห้องน้ำ ซ่อมแซมอาคาร โรงเรียนบ้านไร่ใหม่พัฒนา จ.เพชรบุรี
“นายกรัฐมนตรีชื่นชมการทำความดีทุกรูปแบบของทุกกลุ่มบุคคล เชื่อมั่นว่าความร่วมมือร่วมใจของทุกคนจะทำให้ประเทศไทยเต็มไปด้วยความสามัคคี และร่วมมือกันพัฒนาเพื่อความก้าวหน้าต่อไป” นายอนุชาฯ กล่าว